PTT พร้อมลุยจ่ายก๊าซฯแหล่งเจดี 25 ก.ค. 58 หลังซ่อมเสร็จเร็วกว่ากำหนด
PTT พร้อมเดินหน้าจ่ายก๊าซธรรมชาติแหล่งเจดีเอ ตั้งแต่ 06.00 น. วันที่ 25 ก.ค. 58 หลังซ่อมบำรุงเครื่องประจำปีเสร็จเร็วกว่ากำหนด
24 ก.ค. 2558

นายชาครีย์ บูรณกานนท์ รองกรรมการผู้จัดการใหญ่หน่วยธุรกิจก๊าซธรรมชาติ  บริษัท ปตท. จำกัด (มหาชน) หรือ PTT เปิดเผยว่า จากการที่บริษัทผู้ผลิตก๊าซธรรมชาติแหล่งพื้นที่พัฒนาร่วมไทย-มาเลเซีย(JDA A-18) มีกำหนดซ่อมบำรุงประจำปี ระหว่างวันที่ 21–25 ก.ค.58 นั้น ปตท. ขอแจ้งให้ทราบว่า ขณะนี้ดำเนินงานเสร็จเรียบร้อยแล้ว โดยผู้ผลิตฯ สามารถเริ่มจ่ายก๊าซฯ เข้าสู่ระบบตามปกติได้นับตั้งแต่เวลา 06.00 น. ของวันที่ 25 ก.ค.58 เป็นต้นไป นับว่าเร็วกว่าแผนที่กำหนดไว้ 24 ชั่วโมง
ทั้งนี้ ความสนับสนุนจากกระทรวงพลังงาน และการไฟฟ้าฝ่ายผลิตแห่งประเทศไทยในแผนบริหารพลังงานล่วงหน้า และความสนับสนุนของภาคเอกชนและประชาชนในการร่วมลดใช้พลังงาน ส่งผลให้การปิดซ่อมบำรุงแหล่งก๊าซฯ ดำเนินไปได้ด้วยความราบรื่น
อย่างไรก็ตาม แหล่งก๊าซฯ JDA A-18 จะมีแผนดำเนินการอีกครั้งในไตรมาส1 ปี 59 ซึ่งปตท.ได้เตรียมแผนบริหารพลังงานไว้ล่วงหน้าแล้วสำหรับการหยุดซ่อมบำรุงของแหล่งก๊าซฯ นับเป็นความจำเป็นและมีความสำคัญในการคงประสิทธิภาพของการจ่ายก๊าซฯในแต่ละแหล่ง เพื่อให้ประชาชนทั่วประเทศได้มีพลังงานใช้อย่างเพียงพอ โดย ปตท.จะประสานกับผู้ผลิตและหน่วยงานที่เกี่ยวข้องเพื่อให้เกิดผลกระทบน้อยที่สุดต่อไป
 